CELEX: 32015R1747
Language: ro
Date: 2015-09-30 00:00:00
Title: Regulamentul de punere în aplicare (UE) 2015/1747 al Comisiei din 30 septembrie 2015 de rectificare a anexei la Regulamentul (UE) nr. 26/2011 privind autorizarea vitaminei E ca aditiv furajer în hrana tuturor speciilor de animale (Text cu relevanță pentru SEE)

1.10.2015   
            
            
               RO
            
            
               Jurnalul Oficial al Uniunii Europene
            
            
               L 256/7
            
         REGULAMENTUL DE PUNERE ÎN APLICARE (UE) 2015/1747 AL COMISIEI
   din 30 septembrie 2015
   de rectificare a anexei la Regulamentul (UE) nr. 26/2011 privind autorizarea vitaminei E ca aditiv furajer în hrana tuturor speciilor de animale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:
   
               (1)
            
            
               Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).
            
         
               (2)
            
            
               Vitamina E a fost supusă reevaluării și a fost autorizată, prin Regulamentul (UE) nr. 26/2011 al Comisiei (3), ca aditiv în hrana tuturor speciilor de animale până la 4 februarie 2021.
            
         
               (3)
            
            
               Deși articolul 1 din Regulamentul (UE) nr. 26/2011 se referă la preparatele de vitamina E care sunt autorizate ca aditivi pentru hrana animalelor în condițiile prevăzute în anexa la regulamentul respectiv, nu există nicio referință la preparate în anexa respectivă. Această neconcordanță determină autoritățile de control din unele state membre să considere că preparatele care conțin vitamina E nu sunt autorizate.
            
         
               (4)
            
            
               Pentru a permite interpretarea corectă a Regulamentului (UE) nr. 26/2011, este necesar să se includă în anexa la regulamentul respectiv o referință care să clarifice utilizarea și introducerea pe piață a preparatelor care conțin vitamina E, întrucât aceasta era intenția la momentul adoptării regulamentului.
            
         
               (5)
            
            
               În plus, experiența dobândită în urma controalelor oficiale privind etichetarea vitaminei E a arătat că ar trebui aduse clarificări în ceea ce privește denumirea specifică atribuită aditivului.
            
         
               (6)
            
            
               Prin urmare, Regulamentul (UE) nr. 26/2011 ar trebui rectificat în consecință.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 26/2011 se modifică după cum urmează:
   
               1.
            
            
               în coloana rubricii „Aditiv”:
               
                           —
                        
                        
                           „Vitamina E/acetat de all-rac-alfa-tocoferil” se înlocuiește cu „«Vitamina E» sau «acetat de all-rac-alfa-tocoferil»”;
                        
                     
                           —
                        
                        
                           „Vitamina E/acetat de RRR-alfa-tocoferil” se înlocuiește cu „«Vitamina E» sau «acetat de RRR-alfa-tocoferil»”;
                        
                     
                           —
                        
                        
                           „Vitamina E/RRR alfa tocoferol” se înlocuiește cu „«Vitamina E» sau «RRR alfa tocoferol»”;
                        
                     
         
               2.
            
            
               în coloana rubricii „Alte dispoziții”, se adaugă următorul punct:
               
                           „3.
                        
                        
                           Vitamina E poate fi introdusă pe piață și utilizată ca aditiv sub formă de preparat.”
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 septembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 268, 18.10.2003, p. 29.
   
      (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).
   
      (3)  Regulamentul (UE) nr. 26/2011 al Comisiei din 14 ianuarie 2011 privind autorizarea vitaminei E ca aditiv furajer în hrana tuturor speciilor de animale (JO L 11, 15.1.2011, p. 18).